**OBRAZLOŽENJE ZA**

**NACRT PRIJEDLOGA ZAKONA O IZMJENAMA ZAKONA O OBVEZNOM ZDRAVSTVENOM OSIGURANJU I ZDRAVSTVENOJ ZAŠTITI STRANACA U REPUBLICI HRVATSKOJ, S KONAČNIM PRIJEDLOGOM ZAKONA**

Zbog potrebe provedbe Provedbene odluke o utvrđivanju postojanja masovnog priljeva raseljenih osoba iz Ukrajine u smislu članka 5. Direktive 2001/55/EZ koja ima učinak uvođenja privremene zaštite (SL L 71, 04.03.2022.), sukladno članku 204. Poslovnika Hrvatskoga sabora („Narodne novine“, br. 81/13., 113/16., 69/17., 29/18., 53/20., 119/20. - Odluka Ustavnog suda Republike Hrvatske i 123/20.), neophodno je donošenje ovoga zakona po hitnom postupku. S obzirom na izvanrednu i iznimnu prirodu situacije, uključujući vojnu invaziju Ruske Federacije na Ukrajinu i razmjer masovnog priljeva raseljenih osoba, privremena zaštita trebala bi omogućiti tim osobama da uživaju usklađena prava diljem Europske unije koja im nude odgovarajuću razinu zaštite, uključujući i zdravstvenu zaštitu. Stupanje na snagu ovoga zakona što je prije moguće u najboljem je interesu osoba pod privremenom zaštitom jer pridonosi zaštiti njihovih života i njihova zdravlja. Slijedom toga, smatra se da su ostvareni uvjeti postojanja osobito opravdanih razloga u smislu iznimke od trajanja e-Savjetovanja od 30 dana te se stoga zakonski prijedlog upućuje u e-Savjetovanje u trajanju od 5 dana.